Document ID: 32010L0048

KOMISIJOS DIREKTYVA 2010/48/ES
2010 m. liepos 5 d.
kuria prie technikos pažangos pritaikoma Europos Parlamento ir Tarybos direktyva 2009/40/EB dėl motorinių transporto priemonių ir jų priekabų techninės apžiūros
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. gegužės 6 d. Europos Parlamento ir Tarybos direktyvą 2009/40/EB dėl motorinių transporto priemonių ir jų priekabų techninės apžiūros (1), ypač į jos 6 straipsnio 1 dalį,
kadangi:
(1)
Siekiant saugaus eismo keliuose, aplinkos apsaugos ir sąžiningos konkurencijos tikslų svarbu užtikrinti, kad naudojamos transporto priemonės būtų tinkamai prižiūrimos ir tikrinamos, kad per visą jų naudojimo laiką būtų išsaugotos ir pernelyg nepablogėtų jų eksploatacinės savybės, nustatytos tvirtinant tipą.
(2)
Turėtų būti nustatyti ir su technine pažanga suderinti Direktyvos 2009/40/EB 6 straipsnio 1 dalyje nurodyti standartai ir metodai, siekiant be pernelyg didelių išlaidų pagerinti motorinių transporto priemonių techninę apžiūrą Europos Sąjungoje.
(3)
Turėtų būti atsižvelgta į projektų „Autofore“ (2) ir „Idelsy“ (3), kuriuos įgyvendinant neseniai vertintos galimos techninių apžiūrų pasirinktys, išvadas ir atviro dialogo su suinteresuotosiomis šalimis rezultatus.
(4)
Atsižvelgiant į dabartinį transporto priemonių technologijų lygį, į tikrintinų pozicijų sąrašą reikia įtraukti naujausias elektronines sistemas.
(5)
Siekiant geriau suderinti technines apžiūras, turėtų būti nustatyti kiekvienos tikrinamos pozicijos techninės apžiūros metodai.
(6)
Siekiant palengvinti tolesnį derinimą ir užtikrinti standartų nuoseklumą, turėtų būti parengtas neišsamus visų tikrinamų pozicijų pagrindinių trūkumų sąrašas, koks jau yra parengtas stabdžių sistemoms.
(7)
Atliekant techninę apžiūrą turėtų būti tikrinamos visos pozicijos, susijusios su konkrečia tikrinamos transporto priemonės konstrukcija ir įranga. Todėl prireikus turėtų būti nustatyti specialūs reikalavimai, taikytini tam tikrų kategorijų transporto priemonėms.
(8)
Direktyvos 2009/40/EB 5 straipsnio e punkte nustatytą reikalavimą atlikti periodines technines apžiūras valstybės narės nustatė ir kitų kategorijų transporto priemonėms. Siekiant geriau suderinti technines apžiūras, turėtų būti nustatyti šių kategorijų transporto priemonėms taikytini metodai ir standartai. Techninės apžiūros turėtų būti atliekamos taikant šiuolaikinius metodus bei įrangą ir nenaudojant įrankių kurioms nors transporto priemonės dalims išardyti arba išimti.
(9)
Be pozicijų, susijusių su sauga, saugumu ir aplinkos apsauga, per techninę apžiūrą turi būti patikrinti ir transporto priemonės identifikavimo duomenys, kad būtų galima užtikrinti tinkamų apžiūrų atlikimą ir standartų taikymą siekiant užregistruoti techninės apžiūros rezultatus ir užtikrinti kitų teisinių reikalavimų laikymąsi.
(10)
Siekiant sudaryti geresnes sąlygas vidaus rinkos veikimui ir patobulinti techninės apžiūros metodus, techninės apžiūros rezultatai turėtų būti pateikti techninės apžiūros pažymoje, nurodant tam tikrus pagrindinius duomenis.
(11)
Būtina toliau plėtoti alternatyvias techninių apžiūrų procedūras transporto priemonių su dyzeliniais varikliais būklei patikrinti, ypač dėl NOx ir kietųjų dalelių, atsižvelgiant į naujas papildomo teršalų apdorojimo sistemas.
(12)
Šioje direktyvoje nustatytos priemonės atitinka Direktyvos dėl motorinių transporto priemonių ir jų priekabų techninės apžiūros suderinimo su technikos pažanga komiteto, įsteigto pagal Direktyvos 2009/40/EB 7 straipsnį, nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 2009/40/EB II priedas iš dalies keičiamas pagal šios direktyvos priedą.
2 straipsnis
1. Valstybės narės užtikrina, kad įstatymai ir kiti teisės aktai, būtini laikantis šios direktyvos, įsigaliotų ne vėliau kaip 2011 m. gruodžio 31 d., išskyrus II priedo 3 dalies nuostatas, kurios įsigalioja 2013 m. gruodžio 31 d. Apie tokių teisės aktų įsigaliojimą valstybės narės nedelsdamos praneša Komisijai.
Priimdamos minėtas nuostatas, valstybės narės jose pateikia nuorodą į šią direktyvą arba tokią nuorodą pateikia jas oficialiai skelbdamos. Valstybės narės nustato nuorodos teikimo tvarką.
2. Valstybės narės Komisijai pateikia šios direktyvos taikymo srityje priimtų nacionalinių teisės aktų nuostatų tekstus.
3 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje 2010 m. liepos 5 d.

Labels: 7
8
15